Προκειμένου να μπορεί ένα άτομο να διεγερθεί σεξουαλικά και να έχει ικανοποιητική σεξουαλική λειτουργία, είναι σημαντικό να νιώθει αυτοπεποίθηση, να μην έχει άγχος, να έχει νοητικά ή σωματικά ερεθίσματα και να μπορεί να συγκεντρώνει την προσοχή του σε σκέψεις ή πράξεις που δημιουργούν σεξουαλική διέγερση. Οτιδήποτε παρεμβαίνει στα παραπάνω μπορεί να εμποδίσει τη σεξουαλική επιθυμία-διέγερση και επαφή. Αν ένα ή περισσότερα από τα παραπάνω απουσιάζει επίμονα, τότε το πρόβλημα γίνεται χρόνιο, και η χρονιότητα κάνει τη λύση ακόμη πιο δύσκολη. Η αυτοπεποίθηση περιλαμβάνει την πεποίθηση ότι μπορείς να λειτουργήσεις σεξουαλικά, ότι ο/ η σύντροφος σε βρίσκει ελκυστικό, και ότι ο/η σύντροφος έχει καλή διάθεση προς εσένα. Αν ένας από τους δύο σταθερά υποβιβάζει ή απειλεί τον άλλον, τότε η αυτοπεποίθηση υπονομεύεται. Οποιοσδήποτε τύπος άγχους κατά την διάρκεια της επαφής μπορεί να οδηγήσει σε αναστολή της σεξουαλικής λειτουργίας. Το συχνότερο είναι το άγχος επίδοσης, όπου το άτομο φοβάται πως δε θα λειτουργήσει σεξουαλικά. Για παράδειγμα ο άνδρας φοβάται ότι δε θα πετύχει ή θα χάσει τη στύση του. Αυτός ο φόβος όμως αναστέλλει τη δυνατότητα διέγερσης και επομένως η δυσκολία διέγερσης αυξάνει περισσότερο το άγχος επίδοσης. Και μη ξεχνάμε την ανάγκη για μεγαλύτερο σωματικό ερεθισμό με την πάροδο της ηλικίας. Φυσικά, προκειμένου να μπορούν τα ερεθίσματα να προκαλέσουν διέγερση, το άτομο θα πρέπει να μπορεί να συγκεντρώσει την προσοχή του σε αυτά. Αν το άτομο αισθάνεται ότι αποσπάται η προσοχή του από σκέψεις για πιθανή δυσλειτουργία, ή από χαμηλή αυτοπεποίθηση ή από σκέψεις που αφορούν το πώς αντιδρά ο/η σύντροφος, είναι πιθανό να μην διεγείρεται από τα σεξουαλικά ερεθίσματα.